२० असार । कैलालीको गौरीगंगा नगरपालिका(११, शिवपुरमा रहेको कटैनी खोलामा नुहाउने क्रममा २ जना बालकको डुबेर मृत्यु भएको छ ।
मृत्यु हुनेमा सोही ठाउँका हर्क भुलको छोरा ८ वर्षीय सचिन भुल र बाधुराम चौधरीका छोरा १२ वर्षीय अमन चौधरी रहेको जिल्ला प्रहरी कार्यालय कैलालीका प्रहरी प्रमुख प्रहरी उपरीक्षक बिनोद घिमिरेले जानकारी दिए ।
मंगलबार साँझ पौने सात बजेतिर खोलामा नुहाउन गएका उनीहरु खोलामा डुबेका थिए । स्थानीयले देखेर उद्धार गरी सचिनलाई सुखडमा रहेको घोडाघोडी अस्पताल र अमनलाई धनगढीस्थित सेती अञ्चल अस्पताल पुर्‍याएका थिए । तर, उनीहरुको उपचार गर्दागर्दै मृत्यु भएको प्रहरी उपरीक्षक घिमिरेले बताए ।
भद्रपुर । लागूऔषध ओसार पसारको आरोपमा दुइजनालाइ प्रहरीले पक्राउ गरेको छ । भारतबाट नेपाल आउदै गरेको अवस्थामा भद्रपुर– ५ मेची पुलमा गरिएको चेकजाँचमा भद्रपुर – १०का २८ वर्षिय सन्तोष विश्वकर्मा र सोही स्थानका १९ वर्षिय विपिन भट्टराई रहेको जिल्ला प्रहरी कार्यालयले जनाएको छ ।
शङ्का लागी चेकजाँच गर्दा उनिहरुको साथबाट लुपिजेसिक, फेनरागन र डाईजेपाम गरी ४८ थान १६ सेट फेला पारिएको प्रहरी प्रवक्ता जितेन्द्र कुमार बस्नेतले जनाए । उनिहरुलाइ नियन्त्रणमा लिई म्याद थप गरेर अनुसन्धान भईरहेको जनाइएको छ ।